b'\n_START_ARTICLE_\nMojca Dimec\n_START_SECTION_\n\xc5\xbdivljenje in delo\n_START_PARAGRAPH_\nMojca Dimec je u\xc4\x8diteljica in umetnica, ki deluje na razli\xc4\x8dnih podro\xc4\x8djih gledali\xc5\xa1kega ustvarjanja ko so: impro, eksperimentalno in alternativno gledali\xc5\xa1\xc4\x8de. Pomemben je njen prispevek s podro\xc4\x8dja kulturno-umetnostne vzgoje. Bila je \xc4\x8dlanica Gledali\xc5\xa1\xc4\x8da Ane Monro, ustanoviteljica in vodja Zdru\xc5\xbeenega \xc5\xa0ILA gledali\xc5\xa1\xc4\x8da  in pobudnica ustanovitve \xc5\xa0ILE - \xc5\xa0olske impro lige, sodelovala pa je tudi pri razli\xc4\x8dnih projektih s podro\xc4\x8dja sodobnega plesa, filma in videa._NEWLINE_Po odhodu iz Gledali\xc5\xa1\xc4\x8da Ane Monro se je za\xc4\x8dela ukvarjati s pou\xc4\x8devanjem, sprva se je zaposlila kot u\xc4\x8diteljica sloven\xc5\xa1\xc4\x8dine na eni od ljubljanskih gimnazij, trenutno pa je zaposlena na Srednji vzgojiteljski \xc5\xa1oli in gimnaziji Ljubljana \xe2\x80\x93 umetni\xc5\xa1ki gimnaziji, smer sodobni ples in dramsko-gledali\xc5\xa1ka smer, kjer u\xc4\x8di ve\xc4\x8d predmetov in vodi \xc5\xa1tevilne delavnice. Med drugim je tudi soavtorica zasnove gimnazijske dramsko-gledali\xc5\xa1ke smeri, avtorica srednje\xc5\xa1olskega u\xc4\x8dnega na\xc4\x8drta za impro delavnico in soavtorica priro\xc4\x8dnika Impro discipline z ogrevalnimi: delovni snopi\xc4\x8d._NEWLINE_Mojca Dimec \xc5\xbeivi in dela v Ljubljani.'